Marja Michałkowa

Marja Ludwiga Michałkowa (rodź. Cyžec; * 6. decembra 1949 w Měrkowje) je něhdyša serbska politikarka strony CDU a bywša zapósłanča němskeho zwjazkoweho sejma. Wona běše mjez lětomaj 1991 a 1994 zastupowaca předsydka frakcije CDU/CSU a znowa wot 2002 hač do lěta 2017 čłonka zwjazkoweho sejma a zdoby štyri króć direktny mandat w Budyskim wólbnym wokrjesu.

 Žiwjenje 
Wotzamknjenju na Radworskej wyšej šuli slědowaše wučba k industrijowemu překupcej a potom wukubłanje jako ekonomka na fachowej šuli za zawodnu ekonomiju. W lěće 1972 zastupi do CDU. Wot 1986 hač 1990 běše Michałkowa wěcywobdźěłarka w prawizniskej kencliji. Mjez 1996 a 2002 dźěłaše jako jednaćelka wot Fortbildungswerk Sachsen gGmbH.

Marja Michałkowa je katolska, ženjena a ma tři dźěći. Wona je starša sotra Bjarnata Cyža.

 Politika 
Mjez měrcom a oktobrom 1990 přisłušeše Marja Michałkowa poslednjej Ludowej komorje Němskeje demokratiskeje republiki; w oktobru běše wona mjez tymi zapósłancami, kotrež buchu přewzate do zwjazkoweho sejma. Wosta tam hač do decembra a wróći so w februarje 1991 jako zastupnica Hansa Geislera. Marja Michałkowa běše hač do wólbow w lěće 1994 zapósłanča zwjazkoweho sejma a bu w lětach 2002 znowa wuzwolena, tutón raz jako direktna kandidatka wólbneho wokrjesa Budyšin/Běła Woda. Hač do dźensnišeho bu dwójce w zastojnstwje wobkrućena.

Marja Michałkowa běše mjez 1991 a 1994 předsydka parlamentariskeje přirady Załožby za serbski lud, mjez 1994 a 1999 předsydka załožboweje rady a bě wot 2000 do 2019 předsydka sakskeje Rady za serbske naležnosće.

Při wólbach lěta 2017 wjace njenastupi.

 Wotkazy 
 Webstrona Marje Michałkoweje
 Krótkobiografija na webstronje zwjazkoweho sejma
 Marja Michałkowa na stronje abgeordnetenwatch.de

Kategorija:Zapósłanc zwjazkoweho sejma
Kategorija:Čłon Ludoweje komory
Kategorija:Němski politikar
Kategorija:Čłon CDU
Kategorija:Žona
Kategorija:Serb
Kategorija:Rodź. 1949
Kategorija:Wosoba (Měrkow)
Kategorija:Załožbowa rada
Kategorija:Politikar (20. lětstotk)
Kategorija:Politikar (21. lětstotk)